पिता ने किया नाबालिग बेटियों का यौन उत्पीड़न, मां ने दर्ज कराई शिकायत, हुआ गिरफ्तार  
पिता ने किया नाबालिग बेटियों का यौन उत्पीड़न
मां ने दर्ज कराई शिकायत तो हुआ गिरफ्तार
व्यक्ति ने अपना अपराध स्वीकार कर लिया
सोहना क्षेत्र में दो नाबालिग बेटियों के कथित यौन उत्पीड़न मामले में एक पिता को गिरफ्तार किया गया है. पुलिस ने शनिवार को यह जानकारी दी. इस घटना की जानकारी महिला पुलिस चौकी को नाबालिग लड़कियों की मां ने दी. उसका ताल्लुक नेपाल से है. महिला ने अपनी शिकायत में कहा कि उसका पति यहां एक श्रमिक के रूप में काम करता है और उसने उसकी 17 वर्षीय बेटी से उसकी गैरमौजूदगी में दुष्कर्म किया. यह नाबालिग लड़की महिला की पहली शादी से है. महिला ने आरोप लगाया कि व्यक्ति ने अपनी नौ साल की बच्ची का भी कई बार यौन उत्पीड़न किया है. गुड़गांव पुलिस के प्रवक्ता सुभाष बोकन ने बताया कि महिला ने पुलिस को बताया कि उसने 2003 में शादी की थी और इस शादी से उसका एक बेटा और एक बेटी है.
उन्होंने बताया कि दोनों ही पीड़ित लड़कियों ने इस अपराध के बारे में अपनी मां को शुक्रवार को बताया था जिसके बाद उसने पुलिस से संपर्क किया. बोकन ने बताया, 'बातचीत के दौरान पीड़ितों ने बताया कि उनके पिता ने कई बार उनका यौन उत्पीड़न किया है और उन्हें इस बारे में किसी को नहीं बताने की चेतावनी भी दी है.'
उन्होंने बताया कि पुलिस की एक टीम ने आरोपी को शनिवार को गिरफ्तार कर लिया और व्यक्ति ने अपना अपराध स्वीकार कर लिया है.